Jugoslovanska ljudska armada je sredi 70. let prejšnjega stoletja zaradi izredno dobre geografske lege in bližine vojašnic na Vrhniki in Logatcu na vrhu hriba postavila radarski položaj, ki je zagotavljal radarsko sliko protiletalskim enotam v Sloveniji. Od takrat naprej je vrh hriba zaprt za javnost. Na hribu je do leta 1991 deloval radar dolgega dosega Marconi S-600. Teritorialna obramba je med osamosvojitveno vojno z minometnim obstreljevanjem poskušala posadko objekta prisiliti k vdaji in tako zasesti radarski položaj. Obstreljevanje ni imelo učinka, zato je objekt ostal pod nadzorom JLA vse do njenega umika oktobra 1991. Objekt je bil zapuščen v slabem stanju. TO se je odločila, da bo objekt uporabljala še naprej, zato ga je obnovila. Od leta 1992 do 2011 je na Ljubljanskem vrhu deloval radar dolgega dosega Westinghouse AN/TPS-70, ki ga je zaradi dotrajanosti Slovenska vojska leta 2011 nadomestila z novim radarjem TRS Ground Master 403, ki ima doseg 450 km.